**ZMLUVA O DIELO**

**uzavretá podľa §-u 266-292 a §-u 536-565 a nasl. zákona č. 513/1991 Zb.**

**Obchodného zákonníka v úplnom znení**

**I.**

**Zmluvné strany**

**Rímskokatolícka cirkev Farnosť Topoľčany**

so sídlom Nám. M. R. Štefánika 34/61, 955 01 Topoľčany

IČO: 34075771

IBAN čísla účtu vedeného Slovenskej sporiteľni: SK07 0900 0000 0000 3851 2757

V zastúpení: Mons. doc. ThDr. Dušan Argaláš, PhD. – farár a štatutár

(ďalej len objednávateľ)

a

**Ján Novák – organár ,reštaurátor**

bytom 9. mája 29, 941 01 Bánov

IČO: 43765611

IBAN čísla účtu vedeného vo Fio banka SK: SK46 8330 0000 0027 0053 1645

(ďalej len zhotoviteľ)

**II.**

**Predmet zmluvy a jeho identifikačné údaje**

2.1. Názov diela: Generálna oprava organa v kostole Ducha Svätého v Nemčiciach.

2.2. Miesto diela: kostol Ducha Svätého v Nemčiciach.

2.3. Predmet zmluvy: Generálna oprava jednomanuálového 6 registrového organa, ktorý pochádza z roku 1900 a nie je zapísaný ako Národná kultúrna pamiatka.

2.4. Zhotoviteľ sa touto zmluvou zaväzuje vykonať poporiadku tieto práce:

1. Dokumentácia súčasného stavu a vypracovanie dôkladnej dokumentácie;
2. Demontáž píšťalového fondu;
3. Demontáž traktúr;
4. Demontáž hracieho stola;
5. Rozobranie vzdušníc, čistenie, impregnácia vzdušníc;
6. Demontáž, čistenie a impregnácia mechu a vzduchovodov;
7. Výmena kože tesnenia vzduchovodov;
8. Oprava manuálových klaviatúr, výmena dorazov a regulácia bočného chodu;
9. Oprava zariadení hracieho stola (spojka, kolektívne ťahy);
10. Nová pedálová klaviatúra a organová lavica
11. Čistenie, impregnácia a oprava drevených píšťal;
12. Čistenie a oprava kovových píšťal;
13. Montáž jednotlivých častí organa, vrátane výmeny starého ventilátora organa za nový;
14. Intonácia a ladenie;

2.5. Zhotoviteľ sa touto zmluvou zaväzuje vykonať práce súvisiace s predmetom zmluvy podľa bodu 2.4. a podľa opisu prác, ktorý tvorí prílohu zmluvy a i podľa pokynov objednávateľa. Objednávateľ sa v prípade, že dielo bude vykonané riadne a včas podľa tejto zmluvy, zaväzuje prevziať práce súvisiace s vykonaním predmetu zmluvy a zaplatiť cenu za dielo podľa čl. IV. tejto zmluvy.

2.6 V prípade že objednávateľ dôjde k záveru, že postup, kvalita alebo správnosť prevedenia diela vykonaného zhotoviteľom nie je na požadovanej úrovni, teda že dielo nie je vykonané riadne, je zhotoviteľ povinný vykonať nápravu a dielo alebo jeho časť upraviť a opraviť tak, aby zodpovedali požadovanej úrovni, ktorú požaduje objednávateľ.

2.7. V prípade, že zhotoviteľ nevykoná nápravu, objednávateľ je oprávnený zastaviť realizáciu prác špecifikovaných v čl. II. ods.2.4 tejto zmluvy. Zhotoviteľ je povinný toto zastavenie prác rešpektovať a akýkoľvek výkon prác vykonávaných podľa tejto zmluvy je povinný okamžite skončiť a prerušiť. Výzva na zastavenie sa považuje za oznámenú momentom, keď sa zhotoviteľovi oznámi a to či už písomne alebo ústne.

2.8. Každá zmena predmetu zmluvy, resp. dotýkajúca sa predmetu diela, bude individuálne prerokovaná a upravená formou písomného dodatku k tejto zmluve.

**III.**

**Čas plnenia**

3.1. Začatie prác diela: **16.01.2020** a je plánované spomenuté práce vykonať v troch etapách.

Ukončenie diela: **30.11.2020**

3.2. Predmet plnenia podľa tejto zmluvy je splnený riadnym vyhotovením a prevzatím diela objednávateľom.

3.3. V prípade naviac prác väčšieho rozsahu a zložitého technického riešenia požadovaných objednávateľom zmluvné strany môžu dohodnúť nový primeraný termín plnenia dodatkom k tejto zmluve.

**IV.**

**Cena diela**

4.1. Cena za vykonanie predmetu diela bližšie špecif. v čl. II. 2.4. tejto zmluvy bola medzi zmluvnými stranami stanovená dohodou v zmysle zákona o cenách č. 18/1996 Z.z. v znení neskorších predpisov a vyhlášky MF SR č. 87/1996 Z.z. v celkovej výške **14.880,- €**, v ktorej je zahrnutá rovnako doprava. Celková generálna oprava organa je rozdelená do viacero etáp, a tak bude prebiehať aj fakturácia diela. Jednotlivé etapy sú popísané v písomnom návrhu na generálnu opravu diela zo dňa 26.09.2019, ktorý tvorí prílohu tejto zmluvy. Objednávateľ je povinný zaplatiť zhotoviteľovi diela dohodnutú sumu do 15 dní od jej vystavenia faktúry a doručenia objednávateľovi.

4.2. Na základe tejto zmluvy o diele objednávateľ zaplatí na účet zhotoviteľa po skončení prác diela celkovú sumu **14.880,**- **€.** Pričom táto celková suma bude účtová nasledovne: po začatí prác diela bude vystavená zálohová faktúra vo výške **3.000,**- **€.,** ktorej splatnosť bude ku dňu **31.1.2020**.

4.3. Na základe tejto zmluvy o diele objednávateľ zaplatí na účet zhotoviteľa po skončení prác druhej etapy sumu vo výške **4 000,**- **€,** a to ku dňu **30.4.2020.**

4.4. Na základe tejto zmluvy o diele objednávateľ zaplatí na účet zhotoviteľa po skončení prác tretej etapy diela sumu **3.000,**- **€,** a to ku dňu **31.8.2020.** Po vzájomnej dohode medzi objednávateľom a zhotoviteľom je možné v pracovnom postupe jednotlivé etapy prác v poradí prác vymeniť. Cena za jednotlivé etapy ostáva však nezmenená. Po skončení prác diela bude vystavená konečná faktúra vo výške **4.880,**- **€,**a to ku dňu **30.11.2020.**

4.6. Zhotoviteľ bude akceptovať zníženie ceny v prípade, že sa časť diela na podnet objednávateľa nebude realizovať alebo dielo nebude vyhotovené riadne a podľa pokynov objednávateľa alebo dielo nebude vyhotovené na požadovanej úrovni, teda postup, kvalita alebo správnosť prevedenia diela bude vykazovať vady.

4.7. Všetky naviac práce a dodávky, ktoré budú požadované objednávateľom diela budú písomne zaznamenané a vzájomne odsúhlasené s tým, že za takto vykonané práce bude požadovať zvýšenie ceny podľa cien dodaného rozpočtu diela.

4.8. Dohodnutú cenu možno zmeniť po vzájomnom odsúhlasení ceny dodávaných materiálov vrátane obstarávacích nákladov v čase realizácie diela, ako aj pri zmene materiálov zo strany investora voči odsúhlasenej projektovej dokumentácii, so súhlasom zodpovedného projektanta stavby a to pred začatím predmetných prác.

4.9. Zariadenie miesta pre vykonávanie diela si zabezpečuje zhotoviteľ v súlade s potrebami na zhotovenie diela a náklady na jeho vybudovanie, odstránenie, prevádzkovanie, dopravu a údržbu sú súčasťou celkovej ceny podľa bodu 4.1. tejto zmluvy.

4.10.Zhotoviteľ, po vzájomnej dohode s objednávateľom, akceptuje dodanie dohodnutých materiálov zo strany objednávateľa, pričom toto dodanie bude odpočítané z celkovej ceny diela v jednotlivých dielčích faktúrach podľa cien dodaného rozpočtu diela. Za materiál dodaný objednávateľom nebude zhotoviteľ diela niesť záručnú zodpovednosť.

**V.**

**Platobné podmienky**

5.1. Účastníci zmluvy sa dohodli na čiastkovej fakturácii za skutočne vykonané práce a dodávky, ktoré bude zhotoviteľ fakturovať na základe súpisu vykonaných prác potvrdeného objednávateľom na IBAN čísla účtu: SK46 8330 0000 0027 0053 1645, vedeného vo Fio banka SK. Prvá fakturácia sa uskutoční ako zálohová a to v lehote 3-och pracovných dní odo dňa podpisu tejto zmluvy.

5.2. Odovzdaním a prevzatím diela zo strany objednávateľa na základe písomného súpisu vykonaných prác potvrdených objednávateľom diela bez chýb vzniká zhotoviteľovi nárok na úhradu.

5.3. Zmluvné strany dohodli lehotu splatnosti 14 pracovných dní od doručenia faktúry objednávateľovi.

5.4. Faktúra vystavená zhotoviteľom musí mať tieto náležitosti: číslo, identifikačné údaje objednávateľa a zhotoviteľa, predmet fakturácie, deň odoslania faktúry a jej splatnosť, označenie peňažného ústavu, fakturovanú sumu. Faktúra môže obsahovať prípadne i ďalšie náležitosti. Neoddeliteľnou prílohou faktúry musí byť súpis vykonaných prác podpísaných objednávateľom za ktorých vykonanie sa faktúra vystavuje. Bez takejto prílohy faktúra nie je splatná a za splatnú sa podľa vzájomnej dohody zmluvných strán považuje až uplynutím dodatočnej 15 dňovej lehoty odo dňa doručenia príslušnej faktúry aj s prílohou objednávateľovi.

5.5. K zabezpečeniu všetkých nárokov objednávateľa v súvislosti s touto zmluvou zadrží objednávateľ dodávateľovi z každej vystavenej faktúry 5%. Zádržné bude uvoľnené po prevzatí riadne dokončeného diela bez chýb a nedorobkov a uhradené do 7 dní.

5.6. Objednávateľ je povinný do piatich pracovných dní od predloženia súpisu vykonaných prác vykonať jeho vecné odsúhlasenie.

**VI.**

**Podmienky vykonania diela a jeho odovzdanie**

6.1. Objednávateľ zodpovedá za to, že riadny chod prác zhotoviteľa nebude rušený neoprávnenými zásahmi tretích osôb.

6.2. Zhotoviteľ zodpovedá za bezpečnosť svojich pracovníkov a pomocníkov, ako aj za pracovníkov svojich poddodávateľov vyplývajúcich z technológie a organizácie práce. Rovnako zodpovedá za to, že objednávateľ nebude nadmerne rušený činnosťou zhotoviteľa. Zodpovedá tiež za poriadok a čistotu na stavenisku. Na svoje náklady odstráni odpady, ktoré sú výsledkom jeho činnosti na zabezpečenie diela a to v súlade s platnými predpismi o životnom prostredí. Zhotoviteľ zodpovedá za priestor na uskladnenie materiálu a náradia, ktorý mu objednávateľ poskytol a tak isto zodpovedá za bezpečnosť uskladneného materiálu a náradia, tým sa má na mysli najmä jeho zabezpečenie proti odcudzeniu, zničeniu alebo znehodnoteniu.

6.3. Zhotoviteľ sa zaväzuje vyzvať objednávateľa na kontrolu všetkých prác, ktoré majú byť zakryté alebo sa stanú neprístupnými minimálne 3 pracovné dni vopred a to písomnou formou. Objednávateľ - jeho zástupca sa zaväzuje preveriť tieto práce a potvrdiť do 3 dní. Zhotoviteľ nie je oprávnený pokračovať v prácach bez preverenia a potvrdenia objednávateľa. Zhotoviteľ je rovnako povinný vyzvať objednávateľa na účasť pri vykonaní skúšok. Vykonať skúšky bez prítomnosti objednávateľa je možné len v prípade, že toto objednávateľ písomne vopred povolí. O vykonaní skúšky je zhotoviteľ povinný objednávateľa upovedomiť 3 pracovné dni vopred.

6.4. Zhotoviteľ je povinný viesť denník prác. Do denníka budú zapisované všetky rozhodujúce skutočnosti súvisiace s predmetom zmluvy. Každý zápis musí byť podpísaný poverenými osobami obidvoch zmluvných strán.

6.5. Zhotoviteľa na stavbe diela bude zastupovať: Ján Novák, zhotoviteľ.

6.6. Objednávateľa na stavbe bude zastupovať: Dušan Argaláš, objednávateľ.

6.7. Zhotoviteľ sa zaväzuje dodržať všetky STN, ustanovenia predpisov BOZP a PO v zmysle zákona NR SR č.330/1996 Z.z. vyhl. SÚBP č.374/1990, vyhl.718/2002 zák.č.314/2001 Z.z. v znení neskorších predpisov a vyhlášky MV č.121/2002, ktoré sa týkajú jeho činnosti pri realizácii diela. Pokiaľ porušením tejto povinnosti vznikne škoda v priestoroch pracoviska, alebo v jeho obvode, náklady spojené s odstránením tejto škody znáša zhotoviteľ.

6.8. Objednávateľ sa zaväzuje odovzdať predmet diela - stavenisko tak, aby zhotoviteľ mohol na ňom začať práce v súlade s projektom a podmienkami tejto zmluvy.

6.9. Objednávateľ počas realizácie diela má právo na kontrolu prác a dodávok a priebežne zhotoviteľa upozorňovať na prípadné chyby s možnosťou požiadavky na ich odstránenie.

6.10. Objednávateľ sa postupne stáva, tak ako sú práce vykonávané a zapisované v denníku, po ich úhrade vlastníkom zhotoveného diela. Nebezpečenstvo škody na diele ako aj na veciach, materiáloch, resp. výrobkoch potrebných na zhotovenie diela znáša zhotoviteľ až do času prevzatia diela objednávateľom.

6.11. Zhotoviteľ 7 dní pred plánovaným odovzdaním diela písomne vyzve objednávateľa na jeho prevzatie.

6.12. Súčasne s odovzdaním diela odovzdá zhotoviteľ objednávateľovi:

- Kópie záznamov v  denníku.

- Zápisy o vykonaných revíznych a iných skúškach.

- Zápisy o kontrolnej činnosti a častí diela zakrytých počas výstavby diela.

- Certifikáty a iné doklady o akosti materiálov a výrobkov zabudovaných do diela.

6.13. Zhotoviteľ splní svoju povinnosť vykonania diela jeho riadnym prevzatím zo strany objednávateľa.

6.14. Dielo bude zhotoviteľom odovzdané úplne dokončené a objednávateľom prevzaté zápisom o odovzdaní a prevzatí, bez chýb.

**VII.**

**Záručná doba a zodpovednosť za chyby**

7.1. Zhotoviteľ zodpovedá za to, že predmet tejto zmluvy bude zhotovený podľa podmienok tejto zmluvy, a že počas záručnej doby bude mať vlastnosti dohodnuté v tejto zmluve.

7.2 Zhotoviteľ zodpovedá za chyby, ktoré predmet diela má v čase jeho odovzdania objednávateľovi, a ktoré sa vyskytnú na predmete v záručnej dobe. Doba odstránenia chyby bude neodkladná, primeraná technickej náročnosti.

7.3. Zhotoviteľ nezodpovedá za chyby, ktoré boli spôsobené použitím podkladov prevzatých od objednávateľa a zhotoviteľ ani pri vynaložení všetkej starostlivosti nemohol zistiť ich nevhodnosť, prípadne na ne upozornil objednávateľa a ten na ich používaní trval.

7.4. Zhotoviteľ zodpovedá za dodané technické a technologické zariadenia v záručnej dobe, ktoré poskytuje výrobca záručným listom.

7.5. Záručná doba bola stanovená na 6 rokov po prevzatí diela. Záručná doba začne plynúť od prevzatia diela. Výnimku bezplatnej záruky tvoria:

a) živelné pohromy;

b) zatekanie do nástroja;

c) poškodenie do myší a hmyzu;

d) chyby spôsobené cudzími zásahmi.

7.6. Trvácnosť ladenia je závislá od stabilnej teploty a vlhkosti vzduchu, preto sa záruka na ladenie nevzťahuje.

**VIII.**

**Sankcie**

8.1. Objednávateľ má v prípade nesplnenia termínu uvedeného v bode 3.1. tejto zmluvy právo na uplatnenie zmluvnej pokuty vo výške 100,-€ za každý deň omeškania. Prípadná zmluvná pokuta sa odpočíta z ceny diela - faktúry zhotoviteľa.

8.2. Zhotoviteľ si v prípade omeškania s platením mesačných platieb podľa bodu V. uplatní zmluvnú pokutu vo výške 0,1% z dlžnej čiastky za každý deň omeškania.

8.3. Zmluvná pokuta nevylučuje nárok na náhradu škody.

8.4. Zmluvné strany sa dohodli, že objednávateľ je oprávnený zadržať zhotoviteľovi sumu vo výške 5 % z dojednanej ceny diela špecifikovanej v článku IV. tejto zmluvy do uplynutia záručnej doby. Zhotoviteľ sa svojím podpisom na tejto zmluve zaväzuje, že vyššie uvedené zádržné nebude požadovať od objednávateľa zaplatiť pred uplynutím v tomto odseku dojednanej doby.

**IX.**

**Záverečné ustanovenia**

9.1. Nesplnenia termínu podľa bodu 3.1. tejto zmluvy zo strany zhotoviteľa a omeškanie uhrádzania platieb podľa bodu V. tejto zmluvy zo strany objednávateľa sa považuje za podstatné porušenie zmluvy a môže byť dôvodom odstúpenia a zrušenia zmluvy.

9.2. Nedeliteľnou súčasťou tejto zmluvy je rozpočet diela, ktorý je súčasťou prílohy postupu prác a je dohodnutý medzi objednávateľom a zhotoviteľom. Zmluvné strany súhlasia, že postup prác, rozpočet diela a fotografie postupu prác opravy organu je možné zverejniť na internetovej webovej stránke objednávateľa. A zhotoviteľ má právo sa prezentovať a zverejniť rovnako svoje fotografie diela a organu na svojej webovej stránke alebo v iných prezentáciách a to i po vykonaní generálnej opravy organu.

9.3. Táto zmluva je vyhotovená v dvoch rovnopisoch, z ktorých každá zo zmluvných strán obdrží jeden rovnopis.

9.4. Zmluva nadobúda platnosť a účinnosť po dohode o všetkých jej ustanoveniach a následným podpísaním zmluvy obidvoma zmluvnými stranami.

9.5. Všetky zmeny a dodatky tejto zmluvy budú vyhotovené písomnou formou a stanú sa nedeliteľnou súčasťou tejto zmluvy o dielo. Zmeny, resp. dodatky k tejto zmluve má právo navrhnúť každá zmluvná strana.

9.6. Obidve zmluvné strany po prečítaní tejto zmluvy prehlasujú, že rozumejú jej obsahu a súhlasia s jej ustanoveniami v plnom rozsahu, čo potvrdzujú svojím podpisom.

9.7. Zmluvné strany sa dohodli, že prípady, ktorá táto zmluva neobsahuje budú sa riadiť príslušnými ustanoveniami Obchodného zákonníka.

9.8. Zmluvné strany sa dohodli, že prípadné rozpory budú riešené prednostne dohovorom. V prípade ich pretrvania požiada o ich rozhodnutie jedna zo zmluvných strán príslušný súd.

9.9. Na znak súhlasu a slobodnej vôle zmluvné strany podpisujú túto zmluvu o diele v dvoch rovnocenných a totožných verziách.

V Topoľčanoch dňa 16.01.2020

*Za objednávateľa*: *Za zhotoviteľa*:

Mons. doc. ThDr. Dušan Argaláš, PhD. Ján Novák

*farár a štatutár* *organár- reštaurátor*

Príloha:

Podrobný popis generálnej opravy organa v kostole Ducha Svätého v Nemčiciach zo dňa 26.9.2019 s uvedením rozpočtu.